צ'ארלס מינלנד

**צ'ארלס ארנו מינלנד** (באנגלית: **Charles Arnaud Minlend**; נולד ב-15 במאי 1973) הוא כדורסלן עבר קמרוני-קנדי ששיחק בעמדת הפורוורד. מינלנד בלט בישראל במדי מכבי גבעת שמואל בשנים 2000–2003, כשבעונת  סיים כמלך הסלים של ליגת העל בכדורסל ונבחר לשחקן העונה של ליגת העל בכדורסל.

## ראשית חייו וקריירה בתיכון ובמכללות
מינלנד נולד ביאונדה, בירת קמרון. אביו היה דיפלומט, ולכן הוא העביר חלק משנות ילדותו בשליחות בגרמניה המערבית. בגיל 17 עבר לגור במונטריאול שבקנדה, ובשנתו האחרונה בתיכון החל לשחק כדורסל בבית הספר סנט תומאס מור שבאוקדייל, קונטיקט בארצות הברית. במדי הקבוצה הוא קלע בממוצע 24 נקודות וקטף 14 ריבאונדים למשחק.

מינלנד קיבל הצעות לשחק כדורסל מכללות בבוסטון קולג', אוניברסיטת ריצ'מונד ואוניברסיטת קונטיקט, אך לבסוף החליט לחתום באוניברסיטת סנט ג'ון, בה למד מדעי הרוקחות. בעונת הפרשמן שלו, 1992/93, שיחק מינלנד 30 משחקים במדי הקבוצה, העמיד ממוצעים של 7.8 נקודות ו-3.9 ריבאונדים למשחק והעפיל איתה לטורניר אליפות המכללות בכדורסל בו הודחה בסיבוב השני. בעונתו השנייה הוא קיבל תפקיד בולט יותר בקבוצה, וסיים כסגן מלך הסלים והריבאונדים של הקבוצה עם 13.6 נקודות ו-7.8 כדורים חוזרים.

בעונתו השלישית מונה מינלנד לקפטן הקבוצה והוביל את הקבוצה בריבאונדים עם 8.5 למשחק לצד 12.7 נקודות. מינלנד החמיץ את עונת 1995/96 עקב פציעה בשרירי מיתר הברך, וחזר לעונתו האחרונה בקבוצה בה רשם 14.1 נקודות ו-7.8 ריבאונדים בממוצע למשחק. הוא סיים את הקריירה שלו בסנט ג'ון עם 1,349 נקודות (מקום 23 בכל הזמנים, נכון ל-2020) ו-784 ריבאונדים בסך הכל (מקום 10), וסיים את לימודיו בהצטיינות.

## קריירה מקצועית
לאחר שסיים את לימודיו בסנט ג'ון ולא נבחר בדראפט ה-NBA 1997 נבחר מינלנד על ידי לונג איילנד סרף בדראפט ה-USBL ושיחק במדיה תשעה משחקים. ב-1998 עבר לאירופה ושיחק במדי פואסי-שאטו מהליגה הצרפתית השנייה בכדורסל, אך במהלך העונה עבר לאסוול ליון-וילרבאן מליגת העל. בעונה הבאה המשיך בליגה הבכירה בצרפת במדי מונפלייה, וב-25 משחקים קלע בממוצע 19.6 נקודות, קטף 6.8 ריבאונדים ומסר 2 אסיסטים ב-37.1 דקות משחק.

לקראת עונת  חתם מינלנד במכבי גבעת שמואל מליגת העל בכדורסל וסייע לה להימנע מירידה לליגת המשנה כשהעמיד ממוצעים של 23.2 נקודות (סגן מלך הסלים), 7.5 ריבאונדים ו-1.2 אסיסטים בממוצע למשחק. בעונה הבאה נבחר לחמישיית העונה בליגת העל בכדורסל לאחר שב-36 דקות למשחק רשם בממוצע 22.6 נקודות, 8.4 ריבאונדים ו-2.4 אסיסטים למשחק. בעונת  רשם את עונת השיא שלו כשסיים כמלך הסלים של ליגת העל בכדורסל ונבחר לשחקן העונה של ליגת העל בכדורסל עם ממוצעים של 25.3 נקודות, 7.8 ריבאונדים, 3 אסיסטים ו-1.5 חטיפות למשחק. באותה עונה הוביל את גבעת שמואל לגמר גביע המדינה בכדורסל (בו הפסידה למכבי תל אביב) ולחצי גמר הפלייאוף (גם בו הודחה בידי מכבי).

בשנת 2003 עזב מינלנד את ישראל וחתם בג'נג'ו KCC אגיס מליגת העל הקוריאנית בכדורסל. הוא נבחר שלוש פעמים למשחק האולסטאר של קוריאה הדרומית ובעונת 2003/04 אף זכה עם הקבוצה באליפות וסיים כמלך הסלים עם ממוצע דאבל דאבל של 27.1 נקודות ו-11.3 ריבאונדים למשחק. בעונה הבאה רשם 26.3 נקודות ו-11.5 ריבאונדים למשחק, ובעונת 2005/06 רשם שיא קריירה בממוצע עם 28.6 נקודות לצד 9.8 ריבאונדים למשחק. בשנת 2006 חתם בצ'נגוון LG סייקרס מהליגה הקוריאנית, בה העמיד ממוצעים של 28.6 נקודות ו-8.8 ריבאונדים.

בדצמבר 2007 חתם מינלנד בצ'רקסקי מנקיז מהסופרליגה האוקראינית בכדורסל, אך כעבור ארבעה משחקים פרש.

## חיים אישיים
מינלנד נולד ביאונדה, קמרון, לאב ג'וזף, כלכלן ודיפלומט, ולאם אן-מארי, מזכירה. בילדותו התגורר בגרמניה המערבית ולאחר מכן עבר למונטריאול שבקנדה. אחיו של מינלנד, ריימונד, שיחק כדורסל מכללות במכללת דייווידסון ובסנט פרנסיס קולג'. יש לו שלושה בנים ובת, ובנו הבכור צ'ארלס מינלנד הבן  גם הוא כדורסלן מקצועי ששיחק בין היתר באוניברסיטת לואיוויל ובאוניברסיטת סן פרנסיסקו. הוא סיים בהצטיינות תואר ראשון במדעי הרוקחות, ועובד כרוקח.

## קישורים חיצוניים

*פרופיל, באתר מנהלת ליגת העל בכדורסל

## הערות שוליים

קטגוריה:כדורסלנים קמרונים
קטגוריה:כדורסלנים קנדים
קטגוריה:כדורסלני אוניברסיטת סנט ג'ון בניו יורק
קטגוריה:כדורסלני אסוול ליון-וילרבאן
קטגוריה:כדורסלני מכבי גבעת שמואל
קטגוריה:מלך הסלים של ליגת העל בכדורסל
קטגוריה:ספורטאים קמרונים בישראל
קטגוריה:ספורטאים קנדים בישראל
קטגוריה:קנדים שנולדו ב-1973